Document ID: 31993R1571

Nõukogu määrus (EMÜ) nr 1571/93,
14. juuni 1993,
millega muudetakse määrust (EMÜ) nr 1883/78, millega kehtestatakse üldeeskirjad sekkumise finantseerimiseks Põllumajanduse Arendus- ja Tagatisfondi tagatisrahastust
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut,
võttes arvesse nõukogu 21. aprilli 1970. aasta määrust (EMÜ) nr 729/70 ühise põllumajanduspoliitika rahastamise kohta, [1] eriti selle artikli 3 lõiget 2,
võttes arvesse komisjoni ettepanekut, [2]
võttes arvesse Euroopa Parlamendi arvamust [3]
ning arvestades, et:
kui tegemist on sekkumistegevusega, mille puhul ei ole turukorralduse eeskirjadega kindlat summat ühiku kohta ette nähtud, kohaldatakse ühenduse rahastamise puhul nõukogu määrusega (EMÜ) nr 1883/78 [4] sätestatud põhieeskirju, eelkõige rahastatavate summade määramise meetodi, sekkumisostudeks vajalike rahaliste vahendite muretsemisest tingitud kulutuste rahastamise, ühest aastast järgmisse ülekantavate varude maksumuse määramise ning materiaalsetest ladustamistoimingutest tulenevate kulude rahastamise osas;
määruse (EMÜ) nr 1883/78 artiklis 5 sätestatakse, et liikmesriikide riiklikuks sekkumiseks toodete kokkuostmiseks muretsetud vahendite intressikulud rahastab ühendus ühtse intressimäära alusel;
on võimalik, et liikmesriigis saab riiklikuks sekkumiseks põllumajandussaaduste ja -toodete kokkuostu rahastada ainult ühtsest intressimäärast oluliselt kõrgema intressimääraga;
tuleks sätestada korrigeeriv mehhanism juhtudeks, kui liikmesriik leiab, et intressimäärade erinevused on liiga suured;
ka sellistel juhtudel peaks liikmesriigi tasutava eriti kõrge intressimäära ja ühtse intressimäära vahe tasuma osaliselt kõnealune liikmesriik, et stimuleerida teda otsima odavaimat rahastamismeetodit;
kõnealune eeskirjade muudatus tuleks teha piiratud ajavahemikuks ning seda tuleb kohaldada alates käesoleva eelarveaasta algusest;
määruse (EMÜ) nr 2050/88 [5] artikli 5 teises lõigus sätestatud võimalus ühtse intressimäära kindlaksmääramiseks selle representatiivtasemest madalamal tasemel on näide ühenduse finantsmääruse [6] artikli 2 esimeses lõigus sätestatud põhimõtte kohaldamisest; seepärast ei tohiks kõnealuse sätte kehtivusaega enam piirata,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 1883/78 artiklit 5 muudetakse järgmiselt:
1. teisest lõigust jäetakse välja sõnad "eelarveaastatel 1989 - 1992";
2. lisatakse järgmine kolmas lõik:
"Kui liikmesriigi tasutud intressimäär on rohkem kui kaks korda kõrgem kui ühtne intressimäär, võib komisjon 1993. - 1995. eelarveaastatel olenemata esimesest lõigust kohaldada liikmesriikide tasutavate intressikulude rahastamisel ühtset intressimäära, millele on lisatud selle määra kahekordse ja liikmesriigi tegelikult tasutud määra vahe."
Artikkel 2
Käesolev määrus jõustub Euroopa Ühenduste Teatajas avaldamisele järgneval päeval.
Seda kohaldatakse pärast 1. oktoobrit 1992 tehtud kulutuste suhtes.
Käesolev määrus on tervikuna siduv ja vahetult kohaldatav kõikides liikmesriikides.
Luxembourg, 14. juuni 1993

Labels: 3
2
15
6